27 साल तक फिल्म बनाने की नाकाम कोशिश हुई, फिर बक्से में बंद करके छुपा दी कहानी
Hollywood Haunted ATUK Movie Story Explained जानिए कैसे, हॉलीवुड की सबसे शापित स्क्रिप्ट बनी अटुक और कैसे एक्टर्स ने एक के बाद एक गंवाई अपनी जान…
अटुक- ATUK...एक ऐसी हॉलीवुड फिल्म जो कभी बन नहीं पाई। इस फिल्म की स्क्रिप्ट जिस एक्टर ने पढ़ी, उसकी मौत हो गई। ऐसा एक नहीं बल्कि छह बार हुआ। 27 साल की कोशिश करने के बाद भी जब फिल्म नहीं बन पाई तो इसकी स्क्रिप्ट को ही शापित मानकर छुपाना पड़ा।
आज अनसुनी दास्तानें में पढ़िए दुनिया की सबसे शापित फिल्म स्क्रिप्ट अटुक की कहानी-
1963 की बात है। कनेडियन राइटर मोर्डेकाई रिचलर (Mordecai Richler) की नॉवेल ‘द इनकम्पैरेबल अटुक’ पब्लिश हुई। इसकी कहानी थी एक ऐसी लड़की की जो कनाडा के बफिन आइलैंड में छुट्टियां बिताने आती है। यहां एक लड़का उसे देखते ही एकतरफा प्यार करने लगता है। लड़का गरीब होता है और लड़की अमीर।
छुट्टियां मनाकर लड़की जब वापस शहर जाती है तो लड़का भी उसका पीछा करते हुए शहर पहुंच जाता है। समय बीतता है, लेकिन दोनों की मुलाकात नहीं हो पाती। इसी बीच लड़का एक अमीर शख्स की बेटी की जान बचाता है जिससे खुश होकर वो शख्स उसे काफी धन-दौलत देता है।
लड़के को ये अमीरी भी नहीं सुहाती, क्योंकि उसे तो बस लड़की से मिलने का ही इंतजार होता है। उससे ना मिलने के गम में वो पागल हो जाता है और एक दिन उसकी मौत हो जाती है। दोनों की दर्दनाक प्रेम कहानी को बफिन आइलैंड में एक लोकगीत की तरह गाया जाने लगा जिससे प्रभावित होकर ही रिचलर ने ये नॉवेल लिखी।
इस नॉवेल को जब 70 के दशक के मशहूर डायरेक्टर और प्रोड्यूसर नॉर्मन जैविसन (Norman Jewison) ने पढ़ा तो उन्हें इसमें एक फिल्म की गुंजाइश नजर आई। उन्होंने अटुक नाम से फिल्म बनाने का फैसला कर लिया। नॉर्मन ने प्रोडक्शन हाउस यूनाइटेड आर्टिस्ट को फिल्म में पैसा लगाने के लिए मना लिया।
स्क्रिप्ट लिखने के लिए उन्होंने उस दौर के बेहतरीन स्क्रिप्ट राइटर टेड कैरोल को चुना। टेड ने स्क्रिप्ट लिखने में दो साल लगा दिए। शूटिंग लोकेशन कनाडा चुनी गई। 1980 के आसपास फिल्म में लीड एक्टर की तलाश हुई, लेकिन जिसने भी इस फिल्म में लीड एक्टर बनने की कोशिश की, वो जान गंवा बैठा।
जान गंवाने वाले पहले एक्टर थे जॉन बेलुशी
जॉन बेलुशी पहले एक्टर थे, जिन्हें ये स्क्रिप्ट पढ़ने के लिए दी गई। उन्हें अटुक में लीड रोल के लिए 1982 में अप्रोच किया गया था। जॉन को स्क्रिप्ट बेहद पसंद आई, लेकिन कुछ महीने बाद 5 मार्च को वह होटल रूम में मृत पाए गए।
उनकी मौत से हॉलीवुड में हड़कंप मच गया। बेलुशी को उनके ट्रेनर बिल वालेस ने सबसे पहले मृत देखा। हॉलीवुड मिथ्स: द शॉकिंग ट्रुथ बिहाइंड फिल्म्स मोस्ट इनक्रेडिबल सीक्रेट्स बुक के मुताबिक, जब बेलुशी की मौत हुई तो उनकी टेबल पर अटुक की स्क्रिप्ट रखी हुई थी।
बेलुशी की मौत का कारण ड्रग ओवरडोज माना गया था, लेकिन फोरेंसिक जांच हुई तो मामला संदिग्ध पाया गया। दो महीने बाद बेलुशी के साथ मौत के दिन पार्टी कर रही कैथरीन एवलिन स्मिथ ने ये बात कबूल की कि उन्होंने बेलुशी को मौत वाली रात हेरोइन और कोकीन का ओवरडोज दिया था। केस री-ओपन हुआ और कैथरीन को मर्डर का दोषी करार देकर जेल भेज दिया गया। उन्हें 15 महीने की सजा हुई।
चार साल तक अटकी रही फिल्म
बेलुशी की मौत के बाद फिल्म लटक गई। मेकर्स मायूस हो गए। चार साल बाद हिम्मत करके इस स्क्रिप्ट पर फिर से फिल्म बनाने की प्लानिंग शुरू की गई। 1986 में इस बार विवादित स्टैंड अप कॉमेडियन सैम किनिसन को लीड रोल के लिए मनाया गया। सैम ने पहले स्क्रिप्ट पढ़ी और फिर काफी सोच-विचारकर हामी भर दी। 1988 में फिल्म का प्रोडक्शन शुरू किया गया, लेकिन शूटिंग के आठ दिन पहले ही किनिसन ने प्रोडक्शन का काम रुकवा दिया।
उन्होंने कहा कि उन्हें फिल्म की स्क्रिप्ट पसंद नहीं आ रही और वो चाहते हैं कि स्क्रिप्ट पर दोबारा काम किया जाए। किनिसन ने क्रिएटिव लिबर्टी देने की डिमांड भी की ताकि वो अपने मुताबिक स्क्रिप्ट में बदलाव कर पाएं। मेकर्स नहीं माने। मामला उलझ गया। फिल्म 1992 तक फिर होल्ड पर चली गई।
लॉस एंजिलिस टाइम्स की रिपोर्ट के मुताबिक किनिसन ने कहा कि उन्होंने फिल्म नहीं छोड़ी थी बल्कि मेकर्स ने ही इसे बंद कर दिया था। वो उन्हें रिप्लेस करके दूसरे एक्टर को लेना चाहते थे, लेकिन ऐसा नहीं हो सका और फिल्म बंद हो गई। किनिसन के इन दावों को सुनकर मेकर्स ने उनके खिलाफ केस कर दिया। काफी मशक्कत के बाद मेकर्स और किनिसन में समझौता हुआ और वो फिल्म में काम करने के लिए मान गए।
एक्सीडेंट में मर गए किनिसन
फिल्म का प्रोडक्शन दोबारा शुरू हुआ, लेकिन इसी बीच किनिसन की मौत हो गई। 10 अप्रैल 1992 की रात उनकी कार को कैलिफोर्निया में पिकअप ट्रक ने टक्कर मार दी। इस ट्रक को 17 साल का एक लड़का चला रहा था जो नशे में धुत था। टक्कर के बाद किनिसन की हालत कुछ समय तक ठीक थी क्योंकि उनके शरीर पर कोई चोट के निशान नहीं दिख रहे थे, लेकिन अचानक किनिसन खुद से बात करने लगे और बार-बार ये बात दोहराने लगे कि मुझे मरना नहीं है।
इसके बाद वो लगातार कहते रहे लेकिन क्यों? ओके…ओके और इसके बाद किनिसन सुध-बुध खो बैठे। कुछ देर बाद उनकी जान चली गई। जांच में सामने आया कि किनिसन की मौत कोई अंदरूनी चोट लगने से हुई थी। उनकी पत्नी भी कार में थीं, लेकिन उन्हें मामूली चोटें ही आई थीं।
1994 में फिर शुरू हुई फिल्म, तीसरे एक्टर की हुई मौत
इस घटना के बाद भी प्रोडक्शन टीम ने हार नहीं मानी क्योंकि वो जानते थे कि स्क्रिप्ट में दम है। आखिरकार 1994 में उन्होंने जॉन कैंडी को फिल्म में लीड रोल ऑफर किया। कैंडी इस ऑफर से उत्साहित थे और उन्होंने स्क्रिप्ट पढ़नी शुरू की, लेकिन कैंडी के साथ भी वही हुआ जो पिछले दो स्टार्स के साथ हुआ था।
4 मार्च 1994 की रात, कैंडी काम के सिलसिले में मैक्सिको गए थे, वहीं उनकी मौत हो गई। वो केवल 43 साल के थे। मौत का कारण हार्ट अटैक माना गया। कोई अटॉप्सी नहीं की गई क्योंकि मान लिया गया था कि वो हार्ट अटैक से ही मरे हैं। इस तरह फिल्म की प्रोडक्शन टीम को एक बार फिर मायूसी ही हाथ लगी, लेकिन उन्होंने फिल्म बनाने का इरादा नहीं छोड़ा।
पांच महीने में चल बसा चौथा एक्टर
जॉन कैंडी के दोस्त माइकल ओ डॉनोग्यू (Michael O’Donoghue) ने स्क्रिप्ट पढ़ी और फिल्म में काम करने की इच्छा जताई। उन्होंने स्क्रिप्ट के मुताबिक खुद को ढालने के लिए अपनी तैयारी शुरू कर दी थी, लेकिन नियति को कुछ और ही मंजूर था। उनका हश्र भी पिछले तीन स्टार्स के जैसा ही हुआ। नवंबर 1994 में माइकल भी चल बसे। उन्हें क्रोनिक माइग्रेन की समस्या थी। 54 साल की उम्र में माइकल की सेरेब्रल हेमरेज से मौत हो गई।
स्क्रिप्ट पढ़ने के चंद महीने बाद मरा पांचवा एक्टर
माइकल की मौत के बाद फिल्म फिर अटक गई। मेकर्स को बिल्कुल समझ नहीं आ रहा था कि बार-बार उनके साथ ऐसा क्यों हो रहा है। वो फिल्म को बनते देखना चाहते थे इसलिए उन्होंने एक बार फिर तीन साल के ब्रेक के बाद 1997 में प्रोडक्शन का काम शुरू किया।
इस बार फिल्म में लीड रोल क्रिस फार्ले को ऑफर हुआ। फार्ले जानते थे कि उनके आइडल बेलुशी को फिल्म ऑफर हुई थी। यही वजह थी कि वो फिल्म से जुड़ना चाहते थे, लेकिन अफसोस बेलुशी की तरह ही फार्ले भी बेहद कम उम्र में चल बसे। वो भी बेलुशी की तरह 33 साल के थे। स्क्रिप्ट पढ़ने के चंद महीनों के भीतर ही 18 दिसंबर 1997 को फार्ले अपने छोटे भाई के अपार्टमेंट में मृत पाए गए। उनकी मौत भी बेलुशी की तरह ही ड्रग ओवरडोज से हुई थी।
अटॉप्सी रिपोर्ट में कोकीन और मॉर्फिन के ओवरडोज को फार्ले की मौत का कारण बताया गया। डांसर हेदी हॉसर ने ये दावा किया था कि वो आखिरी शख्स थीं जिन्होंने फार्ले को अंतिम बार जीवित देखा था। उन्होंने टेबलॉयड्स को फार्ले की मौत से पहले की फोटो भी दी थी जिसमें वो जमीन पर पड़े हुए थे, लेकिन उनकी सांसें चल रही थीं। तब हेदी उनके अपार्टमेंट से भाग खड़ी हुई थीं और उन्होंने फार्ले को उसी हालत में छोड़ दिया था।
छठी मौत और फिल्म बंद
फार्ले की मौत से मेकर्स बुरी तरह टूट गए। अब उनकी हिम्मत जवाब देने लगी थी और उन्हें लगने लगा था कि अटुक की स्क्रिप्ट पर फिल्म शायद नहीं बन पाएगी, लेकिन फार्ले के दोस्त फिल हार्टमैन आगे आए। फिल ने कहा कि फार्ले ने उन्हें भी स्क्रिप्ट पढ़ाई थी और वो फिल्म में लीड रोल निभाने को तैयार हैं। मेकर्स की उम्मीद एक बार फिर जगी और वो फिल्म बनाने की कोशिश में जुट गए, लेकिन पांच महीने बाद फिर एक अनहोनी घटना घटी।
फार्ले की मौत के पांच महीने बाद फिल हार्टमैन की उनकी पत्नी ब्रायन हार्टमैन ने हत्या कर दी। दरअसल, फिल ने ब्रायन को धमकी दी थी कि अगर वो बार-बार समझाने के बावजूद ड्रग्स लेना बंद नहीं करेंगी तो वो उन्हें छोड़ देंगे। ब्रायन इस बात से आगबबूला हो गईं। उन्होंने फिल को सबक सिखाने की ठानी। रात 3 बजे वो फिल के कमरे में घुसीं। उन्हें सिर में दो और छाती पर एक गोली मारी।
इसके बाद ब्रायन कार चलाकर अपने दोस्त के घर गईं और उन्होंने फिल के मर्डर की बात कबूल ली। दोस्त को ब्रायन की बातों पर भरोसा नहीं हुआ तो वो उन्हें वापस उनके घर लेकर पहुंचीं। दोस्त जैसे ही बेडरूम में घुसी, उन्होंने फिल की खून से लथपथ बॉडी देखी और तुरंत पुलिस को कॉल किया। पुलिस आई तो उन्होंने दोनों बच्चों को रेस्क्यू किया और घर से बाहर निकाला। तब तक ब्रायन ने खुद को एक कमरे में बंद कर लिया और गोली मारकर सुसाइड कर ली।
शापित स्क्रिप्ट का धब्बा लगा, बक्से में बंद करके छुपाई स्क्रिप्ट
बेलुशी, किनिसन, कैंडी, माइकल, फार्ले और फिल…इन एक्टर्स की मौतों को देखते हुए लोगों ने अटुक की स्क्रिप्ट को शापित करार दिया। हॉलीवुड में ये बात फैल गई कि शायद स्क्रिप्ट में ही कुछ खोट है जिसके चलते छह लोग अपनी जान गवां चुके हैं।
प्रोडक्शन हाउस यूनाइटेड आर्टिस्ट और टेड कैरोल ने इस स्क्रिप्ट को एक बक्से में बंद करके कहीं छुपा दिया ताकि उस पर किसी की नजर न पड़े और इस पर फिल्म बनाने की कोशिश में कोई जान न गंवाए।
1999 में लॉस एंजिलिस टाइम्स में एक अर्टिकल पब्लिश हुआ जिसका टाइटल था 'The Atuk Curse' यानी अटुक का शाप। इसमें लिखा गया- अटुक… हॉलीवुड की ऐसी हॉन्टेड स्क्रिप्ट्स की लिस्ट में शुमार हो गई, जो कभी बन नहीं पाई।
फिल्म अटुक की स्टोरी लिखने वाले टेड कैरोल ने इस आर्टिकल में कहा, ‘लगातार हुई मौतें संयोग हो सकती हैं। मैं अंधविश्वासी नहीं हूं और ये सब बातें मेरे लिए कोई मायने नहीं रखती हैं। शायद अटुक कभी बन ही नहीं सकती है। अगर सही एक्टर के साथ बनती तो ये एक बेहतरीन फिल्म होती।’
अगले शनिवार, 8 जुलाई को पढ़िए भारत की पहली बोलती और रंगीन फिल्म बनाने वाली आर्देशिर ईरानी की दिलचस्प कहानी।
फिल्मी सितारों की ये अनसुनी दास्तानें भी पढ़िए-
आज अनसुनी दास्तान में जूडी गार्लैंड की कहानी:वजन घटाने के लिए रोज पीती थीं 80 सिगरेट, 5वीं शादी के 3 महीने बाद मौत
हॉलीवुड की सबसे खूबसूरत और मशहूर एक्ट्रेस जूडी गार्लैंड। कामयाबी, नाम, शोहरत हासिल करने के लिए इन्हें अपने बचपन और आजादी की कुर्बानी देनी पड़ी। कम उम्र में फिल्मों में आईं जूडी को सेट पर जगाए रखने के लिए हेवी ड्रग डोज दिए जाते थे, जो सालों बाद एडिक्शन बन गए और फिर मौत की वजह। जूडी ने 5 शादियां कीं, लेकिन 4 टूट गईं। कभी हॉलीवुड की सबसे रईस एक्ट्रेस रहीं जूडी को ड्रग एडिक्शन, डिप्रेशन और टूटते रिश्तों में अपना सब कुछ गंवाना पड़ा।
पूरी कहानी पढ़ने के लिए यहां क्लिक करें-
3 नाकाम शादियां, 2 बार कैंसर और एक आखिरी ख्वाहिश:रानी बेगम पर्दे पर उमराव जान बनीं तो लोग तवायफों से करने लगे शादी
रानी बेगम पाकिस्तानी फिल्म इंडस्ट्री की वो लीजेंड्री एक्ट्रेस हैं, जिन्हें वहां की तवायफों की जिंदगी बदलने का क्रेडिट दिया जाता है। पाकिस्तानी फिल्म उमराव जान में इन्होंने ऐसा डांस किया कि तवायफों ने इनके लिए सोने के घुंघरू बनवाकर गिफ्ट किए। इस फिल्म का लोगों पर ऐसा असर पड़ा कि कई लोगों ने तवायफों से ही शादी कर ली।
पूरी स्टोरी पढ़ने के लिए यहां क्लिक करें-
भीख मांगने वाली मरीना बनीं इंटरनेशनल स्टार:कैसे एक तस्वीर से खराब हुई पूरी जिंदगी, तालिबान ने जारी किया सिर कलम का फतवा​​​​​
मरीना गुलबहारी अफगानिस्तान की एक्ट्रेस हैं। 2001 में जब अफगानिस्तान में दोबारा फिल्में बनने की शुरुआत हुई, तब मरीना महज 12 साल की थीं और वहां सड़कों पर भीख मांगती थीं। एक डायरेक्टर ने इन्हें देखा और अपनी फिल्म में ले लिया। फिल्म का नाम था ओसामा। इसी फिल्म से ये इंटरनेशनल स्टार हो गईं। लेकिन एक इंटरनेशनल फिल्म फेस्टिवल में सिर न ढकने पर तालिबानियों ने इन्हें मौत का फतवा सुनाया था। जिंदा रहने के लिए ये आज भी फ्रांस के असायलम में छिपी हुई हैं।
पूरी स्टोरी पढ़ने के लिए यहां क्लिक करें-